ועדת הפנים ואיכות הסביבה, כנסת 17, פרוטוקול מספר 342, 2008-03-25 12:00

דוד אזולאי: בכל זאת, אפתח את הדיון.

דוד אזולאי: דיון זה מתקיים בעקבות הצעה לסדר-היום במליאת הכנסת בנושא: תלמוד-תורה בית-יוסף בקריית-מלאכי.

דוד אזולאי: זה בעקבות כתבה באחד העיתונים על כך שבבית-הספר "בית יוסף" יש פריצות רבות, ובנוסף אין מאבטח בבית-הספר, דבר שהוא מקובל בכל בתי-הספר.

דוד אזולאי: העליתי את הדברים, והשר דיכטר ענה על הדברים.

דוד אזולאי: אני מניח שאתם מעודכנים.

דוד אזולאי: אני מבקש מממלא מקום מנהל בית-הספר, שלמה שבתאי, להציג לנו את הדברים, ואחר כך נבקש את התייחסות הרשות המקומית ומשטרת ישראל.

שלמה שבתאי: לפני כשנה וחצי, בשנת הלימודים התשס"ז, נפתח התלמוד-תורה, והתחילו בו כ-70-80 תלמידים, והיום באמצע השנה השניה יש כ-115 תלמידים.

שלמה שבתאי: התלמוד-תורה שם מבוקש מאד וההורים מרוצים ממנו מאד, אבל יש שם בעיות ונדליזם וכנראה שהמקום קצת לצנינים בעיני מספר אנשים; יש התנכלויות על-ידי שבירת חלונות, קריעת הצללה נגד שמש, גניבת מזגנים ומערכות התראה שהיו שם נשברו ופורקו.

שלמה שבתאי: הוגשו כמה תלונות למשטרה, ובינתיים לא נמצא שום דבר ולא יודעים מה קורה שם.

דוד אזולאי: כמה תלונות הוגשו?

שלמה שבתאי: אצלי כרגע מופיע שהגישו שלוש פעמים, וכנראה שהיו יותר.

שלמה שבתאי: בינתיים, המשטרה לא מצאה שום דבר.

שלמה שבתאי: גם כשבאחת המצלמות נראה מישהו שכנראה בבירור הוא עושה זאת, עדיין לא הגיעו אליו.

דוד אזולאי: מנין לך המידע הזה?

שלמה שבתאי: קיבלתי את ההודעה מהמנהל.

שלמה שבתאי: אני סגן מנהל התלמוד-תורה, והוא אמר לי שיש את המידע הזה.

שלמה שבתאי: המצלמות האלה פורקו, ובאחת מהן יש תמונה של אחד האנשים שמבצע את זה.

שלמה שבתאי: אני חושב שהמשטרה מודעת לזה.

שלמה שבתאי: ביקשו שיהיה שם שומר לאבטחה כמו בכל תלמודי-התורה ובתי-הספר.

שלמה שבתאי: ביקשו שיכינו בוטק'ה ומקום, ועד היום אין שם מאבטח.

שלמה שבתאי: דוקא אתמול בבוקר כאשר הגעתי למקום, ניגש אלי מישהו מהמשטרה והודיע שיש איזו שהיא כוננות מסויימת והוא ביקש לפקוח עין ולשמור יותר.

שלמה שבתאי: אמרנו: "מה אתם מצפים מאיתנו שנעשה?

שלמה שבתאי: זה לא תפקידנו כמחנכים גם לעבוד על אבטחה.

שלמה שבתאי: אם אתם דורשים מאיתנו, תציבו מישהו מהמקום".

שלמה שבתאי: אתמול היה כנראה מידע מסויים ובאו אלינו בבוקר ואמרו: "בשעה 08:00 תפקחו עיניים".

שלמה שבתאי: תלמידים והורים מגיעים ומגיעות הסעות, ומה אנו יכולים לעשות?

שלמה שבתאי: מי אמור לעשות את זה?

דוד אזולאי: האם אין לכם מאבטח?

שלמה שבתאי: אין מאבטח בכלל.

שלמה שבתאי: הטענה היתה שאין מספר תלמידים שהחוק מחייב.

שלמה שבתאי: הגשנו רשימות ועדיין יש רשימות של 115 תלמידים שנמצאים בתלמוד-תורה ולומדים שם במבנה אחד ובבניין אחד, ולפי המספר הזה החוק מחייב להציב אבטחה.

דוד אזולאי: מייד נשמע מה החוק מחייב.

דוד אזולאי: אריה יוסף, קב"ט הרשות המקומית, בבקשה.

אריה יוסף: אני מנהל אגף הביטחון, ואקדים ואומר מה שסגן המנהל אמר.

אריה יוסף: ב-2007 פניתי למשטרת ישראל להוסיף שם מאבטח על-פי תקן.

אריה יוסף: למרות שלא היה תקן, בתחילה אנו שמנו מאבטח, וראש העיר איפשר לשים מאבטח, עד שנקבל אישור רשמי.

אריה יוסף: לא קיבלנו את האישור הזה.

דוד אזולאי: מהו התקן המחייב למאבטח?

אריה יוסף: התקן הוא מעל מאה תלמידים.

דוד אזולאי: ברגע שיש 100 תלמידים, אתם מחוייבים לשים מאבטח.

אריה יוסף: אמת.

דוד אזולאי: מה קורה כאשר יש פחות מ-100 תלמידים?

דוד אזולאי: מהו הנוהל?

אריה יוסף: אלה שיקולים של המשטרה.

דוד אזולאי: האם הם לא נחשבים תלמידים?

אריה יוסף: לא.

אריה יוסף: אדוני, הם נחשבים.

אריה יוסף: גם כשלא היו 100 תלמידים, הצבנו שם מאבטח, אבל החוק אומר וכן חוזר מנכ"ל - - -

דוד אזולאי: הבנתי שזה שאתם הצבתם זה לפנים משורת הדין.

דוד אזולאי: מה קורה בבית-ספר שאין בו 100 תלמידים אלא 90?

אריה יוסף: לא יהיה מאבטח.

אריה יוסף: זהו תקן של המשטרה.

דוד אזולאי: מי שומר במקרה הזה?

דוד אזולאי: האם יש שמירה או אבטחה?

אריה יוסף: לא יהיה.

דוד אזולאי: אין אבטחה ואין שמירה, ויכולים למות.

אריה יוסף: לא למות.

דוד אזולאי: למה לא? זה מה שאתה אומר.

אריה יוסף: העירייה מתוקצבת מתקציב משטרת ישראל בנושא אבטחה, כלומר המשטרה מקציבה את זה, וזה לא כסף שאנו מקבלים אותו.

דוד אזולאי: מי מעסיק את המאבטחים הללו?

אריה יוסף: העירייה.

דוד אזולאי: מי מממן אותם?

אריה יוסף: המשטרה.

דוד אזולאי: מבחינתכם, העמדתם מאבטח בתחילת השנה, ובשלב מסויים הפסקתם עם כך.

אריה יוסף: נכון.

אריה יוסף: הפסקנו מאחר ואמרו שאין אישור.

דוד אזולאי: למה אין אישור?

דוד אזולאי: מהי הסיבה לכך?

אריה יוסף: בתחילה אמרו: 80 תלמידים, ולאחר מכן באתי עם הרשימה, והיא מצורפת פה למכתב שלי למשטרה לגבי כמה תלמידים בדיוק יש שם.

דוד אזולאי: האם אתם בדקתם את הרשימה?

אריה יוסף: אני וקצין המשטרה ספרנו לפי מה שכתוב, לפי הלוח שלהם שהיה, 115 תלמידים.

דוד אזולאי: זה מחייב.

אריה יוסף: אמת.

אריה יוסף: זה מחייב.

רפ"ק קראל ריש: אדוני, ברשותך, אענה על השאלה ועל הסוגיה בשתי גרסאות שלה ויש לה שני צדדים.

דוד אזולאי: אני סקרן לדעת לגבי נושא אחר: היתה היום איזו שהיא כתבה בקשר למפקד משטרת קריית-מלאכי.

דוד אזולאי: האם אתה יודע מה היה שם?

דוד אזולאי: דובר על דיווחים לא מדוייקים כדי להוריד את רמת הפשיעה.

דוד אזולאי: האם אתה מכיר את זה?

רפ"ק קראל ריש: אדוני, אני מתנצל.

רפ"ק קראל ריש: לא באתי מוכן לדיון הזה.

דוד אזולאי: סתם שאלתי האם אתה יודע את זה.

רפ"ק קראל ריש: שמעתי בחדשות.

רפ"ק קראל ריש: יש שני צדדים לאותה שאלה.

רפ"ק קראל ריש: הנושא שנדרשנו לתת עליו מענה הוא: שורת גניבות, התפרצויות ווונדליזם לבית-הספר.

רפ"ק קראל ריש: הנושא השני הוא: מאבטח.

רפ"ק קראל ריש: נציין ששני הדברים שונים זה מזה, שכן אחד עוסק בנושא של אבטחה כנגד פח"ע, נושא המאבטח, והשני זה ונדליזם וכו'.

רפ"ק קראל ריש: בדקתי, ואכן, כמו שאמר סגן מנהל בית-הספר, יש שלוש תלונות במשטרת ישראל על נושא זה.

רפ"ק קראל ריש: אני כבר יכול להסביר את שלושתן.

רפ"ק קראל ריש: תלונה אחת היתה בדצמבר 2007; נתפס שם קטין בן 10, וכנראה שזה אותו אחד שראו במצלמות, והוא איננו בר עונשין ואין הרבה מה לעשות איתו.

דוד אזולאי: למה הוא לא בר עונשין?

רפ"ק קראל ריש: יש חוקים במדינת ישראל.

רפ"ק קראל ריש: מעבירים זאת לטיפול גורמי רווחה ועובדות סוציאליות.

דוד אזולאי: אם כך, האם העברתם זאת לטיפול הרווחה?

רפ"ק קראל ריש: כן, הוא עובר.

רפ"ק קראל ריש: כמשטרת ישראל להעמידו לדין?

רפ"ק קראל ריש: - הוא לא בר עונשין, ואי-אפשר להעמידו לדין.

אריה יוסף: אבל, אפשר לחייב את ההורים.

אריה יוסף: אנו עושים זאת.

רפ"ק קראל ריש: הוא עבר לטיפול, והוא מטופל כמו שמטופל ילד בן 10 בנושאים האלה.

שלמה שבתאי: האם הוא עשה את זה בשליחות של מישהו?

רפ"ק קראל ריש: אנו לא יכולים, ואסור לנו, לחקור אותו.

רפ"ק קראל ריש: עושים זאת אנשים שהם חוקרי ילדים בלבד.

רפ"ק קראל ריש: אנו לא יכולים להתעסק עם זה.

דוד אזולאי: אבל, האם אתם כמשטרה לא מקבלים דיווח מה נעשה במקרה זה?

רפ"ק קראל ריש: אנו יכולים לקבל דיווח, אבל בתוך התיק- - -

דוד אזולאי: כאשר מנהל בית-ספר מגיש תלונה, הרי למחרת הוא יפנה אליכם וישאל: האם הגשתם?

רפ"ק קראל ריש: אנו אומרים לו: "התיק הועבר להמשך טיפול של גורם מסויים", ואומרים את שם הגורם, והוא ממשיך לקבל את האינפורמציה מאותו אחד מכיון שמשטרת ישראל, על-פי חוק, לא יכולה להתעסק עם ילדים כאלה.

רפ"ק קראל ריש: לא אנו קבענו.

דוד אזולאי: בעניין הזה אין לי טענות.

דוד אזולאי: הבנתי ושמעתי.

רפ"ק קראל ריש: היתה תלונה נוספת על גרימת נזק לגג בית-הספר.

רפ"ק קראל ריש: נושא זה נסגר עקב על"ן (עבריין לא נמצא).

רפ"ק קראל ריש: אין לנו איזה שהוא עניין בעניין הזה, ולא מצאנו איזה מישהו.

רפ"ק קראל ריש: גניבת תשעת המנועים החיצוניים - זה אותו דבר.

רפ"ק קראל ריש: אלה שלוש התלונות.

רפ"ק קראל ריש: אדוני, רק אציין שמדובר לא בשרשרת ארוכה של ונדליזם אלא בשלושה מקרים, וזה לא שונה מבתי-ספר אחרים או ממוסדות ציבור אחרים.

רפ"ק קראל ריש: כך שאין פה איזה משהו חריג.

דוד אזולאי: האם זו תופעה של גניבת מנועים למזגנים בקריית-מלאכי?

רפ"ק קראל ריש: גניבת מנועים למזגנים היא תופעה.

דוד אזולאי: האם אתם מתמודדים איתה?

רפ"ק קראל ריש: כן.

רפ"ק קראל ריש: מתמודדים ועושים פעילויות.

שלמה שבתאי: שבירת חלונות - מי שעושה זאת, אין לו מטרה מסויימת.

שלמה שבתאי: לגבי גניבת מנועים, אני מבין שאדם רוצה ליהנות מזה, אבל לגבי קריעת רשתות ושבירת חלונות זה משהו אחר.

רפ"ק קראל ריש: אני מסביר לאדוני, שונדליזם במוסדות ציבור הוא תופעה.

רפ"ק קראל ריש: לצערי או לשמחתי, אני לא יזמתי אותה.

רפ"ק קראל ריש: היא תופעה מוכרת בבתי-ספר.

רפ"ק קראל ריש: כלומר, בית-הספר או המוסד החינוכי הנ"ל איננו שונה ואיננו חריג ממוסדות ציבור אחרים, והוא מטופל במסגרת הטיפול בפשיעה הכללית כנגד מוסדות ציבור בעיר קריית-מלאכי ע"י ניידות סיור ותצפיות של בלשים.

שלמה שבתאי: בקריית-מלאכי בבתי-ספר יש פעולות של ונדליזם?

רפ"ק קראל ריש: אדוני, אינני יכול כך.

רפ"ק קראל ריש: אני מתנצל.

דוד אזולאי: אני מבקש לאפשר לו לומר את דבריו.

רפ"ק קראל ריש: זה מטופל במסגרת התחנה כאירוע, ולא רק בתחנה הזאת.

רפ"ק קראל ריש: לצערי, זו לא התופעה היחידה בכל המחוז הדרומי.

רפ"ק קראל ריש: זו תופעה מוכרת.

רפ"ק קראל ריש: הקב"ט כאן יכול להעיד על מוסדות אחרים שזה קורה להם עם נזקים.

אריה יוסף: אני יכול להעיד, שלפני שבוע גנבו 25 מזגנים מתיכון אמית אצלנו.

רפ"ק קראל ריש: ממקום אחר.

דוד אזולאי: אני מצפה מהמשטרה למשהו כאשר ישנה תופעה כזו שחוזרת על עצמה בבתי-ספר.

דוד אזולאי: לגנוב 25 מזגנים או 8-10 מזגנים זה לא 'להרים' תיק.

דוד אזולאי: זה אומר שזה מאורגן ושבאים עם רכב ובאופן מסודר.

רפ"ק קראל ריש: אני מסכים.

דוד אזולאי: איפה המשטרה?

רפ"ק קראל ריש: המשטרה עושה את המירב כדי לעשות את זה.

דוד אזולאי: זה לא נראה.

דוד אזולאי: ברגע שאדוני מדבר על תופעה, זה לא אומר שאתם עושים את המירב, וצר לי לקבוע את הדברים האלה.

דוד אזולאי: תופעה זה אומר שצריך להתמודד איתה, וכשהתופעה הזאת חוזרת על עצמה זה אומר שאתם לא מתמודדים.

רפ"ק קראל ריש: לא.

רפ"ק קראל ריש: זה אומר שאנו מתמודדים - - -

דוד אזולאי: אם אני לוקח טווח של זמן, וכרגע אין לך נתונים ואני מניח שגם הקב"ט לא בא לכאן עם נתונים, לפחות על-פי מה שאתם מספרים כאן מבית-ספר אחד נגנבים 8 מנועים ומבית-ספר - 25 מנועים בתוך זמן קצר, וזה אומר שזה יותר מתופעה שהמשטרה צריכה לתת את הדעת על כך.

רפ"ק קראל ריש: אדוני, יכול מאד להיות, אבל אם אדוני מבין באתי לפה כדי לדון על בית-ספר אחד ולא על כלל התופעה של זה.

רפ"ק קראל ריש: במידה ואדוני ירצה לקיים דיון על פשיעה בנושא גניבת מנועים ומזגנים, אני חושב שנצטרך להקים דיון מתאים עם נתונים ומספרים לגבי מי נתפס ומה נתפס ומה עשתה התחנה בעניין.

רפ"ק קראל ריש: לצורך העניין, באנו לדון על בית-ספר אחד, והסברתי שלא מדובר בתופעה ספציפית של התנכלות ספציפית לבית-הספר אלא שמדובר בתופעה.

רפ"ק קראל ריש: משטרת קריית-מלאכי מרחב לכיש מתעסקת בנושא הזה ומטפל בעניין הזה ונתפסים אנשים.

רפ"ק קראל ריש: אין לי את הנתונים כמה נתפסים והאם הכנופיה הזאת נתפסה או מטופלת או לא כי לא זה הדיון שבאנו אליו: טיפול בכנופיות גונבי המזגנים.

רפ"ק קראל ריש: זה לצורך העניין.

רפ"ק קראל ריש: אם אדוני רוצה עוד בעניין הזה, אענה לו.

דוד אזולאי: אם באת לעניין הזה, לפחות תאמר לנו מה נעשה והאם תפסתם את אותה חבורה שגנבה את המזגנים.

רפ"ק קראל ריש: עד כמה שידוע לי ולפי התיקים כאן, החבורה הזאת שגנבה את המזגנים האלה לא נתפסה.

רפ"ק קראל ריש: יכול להיות שנתפסה חבורה אחרת שגנבה את המזגנים ממקומות אחרים.

רפ"ק קראל ריש: המזגנים האלה לא נתפסו, ואם היו נתפסים - היו מוחזרים לבעלים.

רפ"ק קראל ריש: על זה עניתי.

דוד אזולאי: האם להגיד לך שענית?

דוד אזולאי: - אני לא יכול לאשר את זה כי מבחינתי כשאני אגיד לך שענית זה אומר שהיינו מצפים לשמוע שהמשטרה בדקה, חקרה ולקחה את הנושא הזה בצורה אינטנסיבית ובסופו של דבר הביאה לתוצאות.

דוד אזולאי: כאשר אין תוצאות, לא ענית.

דוד אזולאי: נתקדם.

רפ"ק קראל ריש: עניתי שאין תוצאות.

רפ"ק קראל ריש: זה לגבי זה.

רפ"ק קראל ריש: מאבטח - יש מספר קריטריונים לקביעת מאבטח למוסדות חינוכיים: אחד - שיהיה לו סמל של מוסד חינוכי, ויש להם והם עומדים בקריטריון.

רפ"ק קראל ריש: שני - קיום איום פח"עי, ואיום פח"עי כזה או אחר קיים על כל מוסד חינוכי.

רפ"ק קראל ריש: שלישי - צריך שיהיו מעל 100 תלמידים, ואמר הקב"ט ואנו מאשרים.

רפ"ק קראל ריש: רביעי - חליפת מיגון שצריכה להיות מינימלית היא גדר היקפית, שער ברזל וכל מיני דברים שצריכים להיות, וגם בנושא הזה בית-הספר הזה עומד.

רפ"ק קראל ריש: הדבר היחיד והבעייתי בכל הסיפור הזה הוא שלמשטרת ישראל ידוע על 75 תלמידים ולא על 115.

רפ"ק קראל ריש: כשיש 75 תלמידים זה לא עומד בקריטריון להצבת מאבטח, ולכן צריך להגיש בקשה לאישור חריג.

דוד אזולאי: אישור חריג על מה?

רפ"ק קראל ריש: גם אנו שאלנו.

רפ"ק קראל ריש: יש מספר קריטריונים לאישורים חריגים: צריך שלמשל תהיה לו קרבה לקו תפר, וזה לא עומד בדבר הזה.

רפ"ק קראל ריש: צריך שיהיה מודיעין ספציפי שיש כוונה לפגיעה במוסד החינוכי הזה או לפחות בעיר הזאת, וגם זה לא קיים.

רפ"ק קראל ריש: כמובן אמרנו את הקריטריון של קרבה לישוב עויין, וגם במקרה הזה אין קרבה לישוב עוין.

רפ"ק קראל ריש: כלומר, גם לאישור חריג זה לא עומד בקריטריונים.

רפ"ק קראל ריש: מבחינתנו, יש 14 אלף מוסדות חינוך שאינם מאובטחים ע"י מאבטח, ויש מאבטח רק ב-4,000 מוסדות במדינת ישראל.

דוד אזולאי: סלח לי שאני מפסיק אותך, אבל היות וכרגע בעצמך אמרת שבאת לדון אך ורק על קריית-מלאכי ו"בית יוסף", עם כל הכבוד וכל הנתונים שאתה נותן לנו זה לא עוזר לי.

דוד אזולאי: שאלתי היא, ואת זה אמר קב"ט קריית-מלאכי: מדובר פה על בית-ספר שבו 115 תלמידים, והוא עונה על הקריטריון.

רפ"ק קראל ריש: בהנחה שיש 115, כי לנו ידוע על 75.

דוד אזולאי: מה זה "לנו ידוע"?

דוד אזולאי: מאיפה אתה יודע שיש 75?

רפ"ק קראל ריש: מהמקום שלהם - - -

דוד אזולאי: אבל, אותו מקום נותן לך גם רשימה של 115.

דוד אזולאי: למה נוח לך להשתמש בנתון של ה-75 ולא בנתון של ה-115?

רפ"ק קראל ריש: אין לי בעיה להשתמש בנתון של ה-115.

רפ"ק קראל ריש: אבל, ממתי ה-115 וממתי ה-75?

דוד אזולאי: מה זה: ממתי?

דוד אזולאי: בית-הספר דיווח על כך.

דוד אזולאי: אני רוצה רק להביא לידיעתך שהדיון במליאת הכנסת התקיים בדצמבר 2007, ושם כבר היו נתונים --

רפ"ק קראל ריש: --של 115?

דוד אזולאי: כן, ודאי.

דוד אזולאי: אני אמרתי במליאה והודעתי את זה לשר.

רפ"ק קראל ריש: אדוני, סליחה אך האם הנתונים האלה כוללים את גני-הילדים או רק את המוסד החינוכי?

דוד אזולאי: אני מדבר על המוסד החינוכי שיש שם 115 תלמידים.

דוד אזולאי: אם יש 115 תלמידים לדברי הקב"ט, לדבריך אתה, מגיע להם מאבטח.

רפ"ק קראל ריש: מגיע להם.

רפ"ק קראל ריש: נכון.

דוד אזולאי: אדוני, מה שאתה אומר כרגע --

רפ"ק קראל ריש: --שבמידה ויש - זה סגור.

דוד אזולאי: יש.

דוד אזולאי: יושב פה קב"ט.

דוד אזולאי: או שאתה סומך על דברי הקב"ט או שאתה - - -

רפ"ק קראל ריש: אני סומך על דברי כולם.

דוד אזולאי: תספר לנו קצת מה הנוהל.

דוד אזולאי: כאשר בית-ספר מתחיל את עבודתו בתחילת השנה, איך אתה יודע לקבוע אם צריך מאבטח או לא?

רפ"ק קראל ריש: במידה והוא עונה על הקריטריונים.

דוד אזולאי: ממי אתה מקבל את הקריטריונים האלה?

רפ"ק קראל ריש: מהעירייה, מהרשות.

דוד אזולאי: האם האיש הזה הוא בר סמכא לספק לך את הנתון?

רפ"ק קראל ריש: בר-סמכא.

דוד אזולאי: הוא סיפק את הנתון.

רפ"ק קראל ריש: הוא סיפק נתון אחר ממה שהוא נותן את הנתון כרגע.

רפ"ק קראל ריש: ישלח את החומר- - -

דוד אזולאי: לא.

דוד אזולאי: אדוני הקב"ט, אולי תואיל בטובך להגיד לנו האם הנתונים האלה הועברו לידיעתה של משטרת ישראל או לא.

אריה יוסף: ביקרתי במקום עם שוטר בשם יוסי אסולין שאחראי על האבטחה של מוסדות חינוך.

רפ"ק קראל ריש: על מתי אדוני מדבר?

אריה יוסף: יש פה גם את המכתב שהוצאתי.

אריה יוסף: יצא מכתב לדוד אנקונינה בתאריך 22 באוגוסט 2007, ובו מדובר על 100 תלמידים ומעלה, וזה מכתב שלי בליווי שמות התלמידים.

אריה יוסף: הנה, כל התלמידים פה.

רפ"ק קראל ריש: כמה יש פה?

אריה יוסף: יש פה 109, ואני אמרתי "מעל 100" כי התקן הוא 100.

אריה יוסף: לא קיבלתי אפילו תשובה של כן או לא עם כל המכתבים שהוצאתי.

אריה יוסף: גם מפקד התחנה מעורב בזה.

רפ"ק קראל ריש: באיזה תאריך?

אריה יוסף: המכתב הראשון יצא באוגוסט 2007, ובספטמבר הוצאתי עוד מכתב.

אריה יוסף: אמרו לי להוציא לדִינוֹ שיבקר, והוא שלח את איתן רבה והוא היה אתי ביחד.

אריה יוסף: נכנסנו לבית-הספר.

אריה יוסף: האם אתה מכיר את איתן?

רפ"ק קראל ריש: בוודאי.

רפ"ק קראל ריש: אתמול שוחחתי עם איתן, והוא אומר שהוא לא מכיר את המספר הזה.

רפ"ק קראל ריש: אבל, בסדר יצא מכתב עם הנתון 109.

אריה יוסף: תלמידים זה תלמידים, וזה 115.

אריה יוסף: אני לא יודע מה גני-ילדים.

רפ"ק קראל ריש: מכתב נוסף בספטמבר?

אריה יוסף: אם אתה מדבר על הבנים, זה באותו מקום.

אריה יוסף: זה תלמיד.

רפ"ק קראל ריש: לבית-הספר עצמו 75 תלמידים וגני-הילדים הם בנוסף.

אריה יוסף: לא.

אריה יוסף: זה בתוך הקומפלקס.

אריה יוסף: זה בפנים, כלומר בתוכו.

רפ"ק קראל ריש: הבנתי.

רפ"ק קראל ריש: עכשיו, אנו מסונכרנים על הנתונים, ועל זה בדיוק ביקשתי את ההבהרה.

אריה יוסף: כולם ידעו שהגנים הם בתוך תחום בית-הספר.

שלמה שבתאי: זה אותו מבנה.

אריה יוסף: זה אותו מבנה, וזה לא שייך כמה ואם זה בחוץ או לא בחוץ.

רפ"ק קראל ריש: אנו מדברים על שני דברים שונים.

רפ"ק קראל ריש: אנו מדברים על בית-ספר פלוס גני-ילדים, ורק על הדבר הזה ומאחר ומדובר בקומפלקס אחד, הוצאנו מסמך ב-20 במרץ בו אנו מבקשים, לאור העובדה שמדובר בקומפלקס שהוא גם גנים וגם מוסד חינוכי, שיאשרו את המוסד החינוכי המדובר.

רפ"ק קראל ריש: ביקור של המטה הארצי טרם בוצע במקום.

רפ"ק קראל ריש: כרגע זה נמצא בידי המטה הארצי.

דוד אזולאי: מתי ביקשתם?

רפ"ק קראל ריש: ב-20 במרץ.

רפ"ק קראל ריש: יש בקשה לשנות את הסטטוס.

דוד אזולאי: בעקבות היוזמה לדיון של ועדת הפנים, פניתם למטה הארצי.

דוד אזולאי: יש פה דבר יותר חמור: אתם גם מטעים את השר במתן תשובות שהוא נותן במליאה, כי זה לא מה שהשר אמר.

דוד אזולאי: בידיי פרוטוקול ובו דיבר השר לביטחון פנים: "אני משוכנע שאם הנתונים יועברו למי שצריך להעביר, הם ייכנסו תחת מסגרת שמחייבת אבטחה.

דוד אזולאי: " - אני מדבר איתך על מה שהיה בחודש דצמבר - "בית-הספר יכול לשים מאבטח גם כשיש לו תלמיד אחד בלבד.

דוד אזולאי: החובה - ואז גם המשטרה הופכת להיות המנחה המקצועית של אותו גורם אבטחה - היא מ-100 תלמידים ואילך.

דוד אזולאי: הנתון המספרי שאני מחזיק הוא הנתון המעודכן.

דוד אזולאי: אם יש מעודכן ממנו, מובן שנשמח לקבל את זה ולפעול בהתאם".

רפ"ק קראל ריש: הוא מדבר על הנתון של?

דוד אזולאי: של 100.

דוד אזולאי: הדיון היה במליאה בדצמבר.

דוד אזולאי: חבר'ה, עם כל הכבוד, קצת תכבדו את הבית הזה ואת המוסד שאתם נמצאים בו.

דוד אזולאי: מעבר לכל, מדובר פה בחיי אדם.

דוד אזולאי: מדובר על תלמידים.

דוד אזולאי: האם רק כשחס ושלום יקרה משהו תקום ועדת חקירה ואז נתחיל כולנו לבכות נפשות שהלכו, ואז נתחיל לחפש את האשמים?

דוד אזולאי: !

רפ"ק קראל ריש: אדוני, ברשותך, אני מקווה שנקבל תשובה לנייר הזה בהקדם.

דוד אזולאי: אעזור לך בעניין הזה.

דוד אזולאי: אדוני, זה חמור מאד שמאז שהתקיים הדיון לא נעשה שום דבר, ואני מבטיח להביא זאת לידיעת השר לביטחון פנים כי זה לא צריך להיות כך.

דוד אזולאי: ברגע שנושא לסדר-היום, זה אומר שהוא חשוב וחמור ושצריך לתת מענה.

דוד אזולאי: זה לא נעשה.

דוד אזולאי: אני לא מתכוון לחכות.

דוד אזולאי: אני מבקש בתוך שבוע ימים לקבל תשובה האם הוצב מאבטח או לא, ואם לא - מדוע לא שמו מאבטח.

דוד אזולאי: מדובר פה בחיי אדם.

דוד אזולאי: שבוע ימים זה הרבה, וזה לפנים משורת הדין כשאני נותן שבוע ימים; אני לא צריך לספר לך באיזו תקופה אנו חיים ועד כמה אנו חיים בהתראות חמות.

דוד אזולאי: כאשר אתה פונה למנהל בית-ספר ואומר לו שיש התראה חמה, בצדק הוא שואל: "מה אתה רוצה שאני אעשה?".

דוד אזולאי: אדוני הקב"ט, על מנת שלא יהיו אי אלו ספקות בעניין, אני מבקש שתעביר את כל הנתונים לידי נציג של המשטרה עוד היום, ואני מציע שזה ייעשה בכתב ותכתב אותנו כוועדת הפנים שהנושא הזה הועבר.

דוד אזולאי: בשבוע הבא אנו מבקשים לקבל מכתב מכם האם הנושא הזה בוצע, ואם לא בוצע אנא ממך עדכן אותנו מהן הסיבות לאי-ביצוע הדבר הזה.

דוד אזולאי: שאלה כללית שכאן לא קיבלתי עליה תשובה: מה קורה לגבי אותם מוסדות שיש להם פחות מ-100 תלמידים?

דוד אזולאי: איך מתבצעת שם אבטחה?

רפ"ק קראל ריש: על-ידי המשטרה, על-ידי ניידת שנוסעת.

דוד אזולאי: ניידת מפטרלת.

רפ"ק קראל ריש: כן.

דוד אזולאי: האם זה באותם בתי-ספר?

רפ"ק קראל ריש: כן, והיא עוברת מאחד לאחד.

דוד אזולאי: מה זה מפטרלת?

דוד אזולאי: האם היא ממש עומדת?

רפ"ק קראל ריש: היא מגיעה למקום, חוברת, רואה, מסתכלת וממשיכה הלאה ועוברת ממוסד חינוכי אחד למוסד חינוכי אחר.

דוד אזולאי: האם יש לה איזה שהוא קשר עם איזה שהוא גורם בתוך המערכת?

רפ"ק קראל ריש: יש להם חבירה למנהלים וחבירה לבית-הספר.

רפ"ק קראל ריש: גם מכירים את בית-הספר.

דוד אזולאי: מה קורה לאותו מנהל בית-ספר במקרה שהוא רואה בעיה?

דוד אזולאי: האם יש לו למי לפנות?

דוד אזולאי: האם יש לו איזה שהוא לחצן מצוקה?

רפ"ק קראל ריש: יש להם טלפונים ויש דרכי קשר ביניהם.

רפ"ק קראל ריש: זה התפקיד של העניין הזה.

דוד אזולאי: בדרך-כלל, במקרים כאלה למי אתם פונים?

דוד אזולאי: האם אתם פונים לעירייה או למשטרה?

שלמה שבתאי: למספר 100.

דוד אזולאי: זה המענה שלכם.

שלמה שבתאי: כן.

שלמה שבתאי: למה אין לחצן מצוקה אם זה אמור להיות?

רפ"ק קראל ריש: אני לא יודע אם זה אמור להיות.

שלמה שבתאי: כשהייתי באשדוד, שם כן היה.

שלמה שבתאי: אם היתה לי בעיה, הייתי לוחץ על לחצן מצוקה.

רפ"ק קראל ריש: אני לא יודע.

רפ"ק קראל ריש: אני לא מכיר פרוצדורה לחצן מצוקה.

דוד אזולאי: האם אתה מדבר על בתי-ספר שיש בהם פחות מ-100 תלמידים?

שלמה שבתאי: גם כשהיו יותר.

דוד אזולאי: כשיש יותר, יש מאבטח, ואין לי בעיה עם זה.

שלמה שבתאי: יש לחצן מצוקה לזמן שמעבר לשעות, כשלומדים אחרי-הצהריים ונמצאים בערב.

דוד אזולאי: אנו דנו בעניין הזה, ויש בעיה שהאבטחה שניתנת ע"י הרשות המקומית והמשטרה היא עד השעה 14:00 בלבד.

דוד אזולאי: לצערי הרב, מעבר לכך, כאשר מתקיימים לימודים, יש בעיה קשה.

דוד אזולאי: העלינו זאת בשבוע שעבר כאן

דוד אזולאי: בעקבות הדיון שהיה על מרכז הרב.

דוד אזולאי: אבל, אני מדבר על כך שלפחות עד השעה 14:00 חייב להיות איזה שהוא מענה מהיר, כי אני חושב שדרך המספר 100 זה לא נותן מענה.

דוד אזולאי: אני חושב, שצריך להיות פה איזה שהוא קשר ישיר או עם הקב"ט העירוני או עם נציגות של המשטרה.

אריה יוסף: כבודו, אגיד משהו על לחצני מצוקה.

אריה יוסף: כל הגנים שלנו מחוברים ללחצני מצוקה.

רפ"ק קראל ריש: האם גם הקומפלקס של הגנים הזה?

אריה יוסף: זה - לא.

אריה יוסף: דרשנו את המאבטח שיהיה שם.

רפ"ק קראל ריש: בסדר.

רפ"ק קראל ריש: אין לנו התנגדות לזה.

רפ"ק קראל ריש: אם הם עומדים בקריטריון, אין התנגדות משטרתית לזה.

דוד אזולאי: האם אתם מבינים מה קורה פה?

דוד אזולאי: אני שומע עוד חידוש מהקב"ט.

שלמה שבתאי: נניח שילד נחנק ואני צריך עזרה.

דוד אזולאי: כאשר מדובר במקום שאין בו 100 תלמידים, הם מקבלים לחצן מצוקה.

דוד אזולאי: פה הם לא עונים על הקריטריון הזה ולא על הקריטריונים האחרים, והם נשארים קירחים מכאן ומשם.

דוד אזולאי: רבותי, זהו מחדל למשטרת קריית-מלאכי, כאשר מוסד מופקר מבחינה ביטחונית.

דוד אזולאי: זה לא יעזור שום דבר.

דוד אזולאי: זאת המציאות המצטיירת כאן בפנינו בוועדה.

דוד אזולאי: בכל אופן, מה שאני מבקש הוא: גם אם יוחלט שאין מאבטח, צריך לתת מענה מיידי כלומר לתת לחצן מצוקה או משהו אחר.

דוד אזולאי: אם הקריטריון הוא עד 100 - צריך לשים לחצן מצוקה ואת זה ודאי צריך לעשות מייד.

רפ"ק קראל ריש: בכל מקרה, שיציבו שם לחצן מצוקה, שישימו לחצן מצוקה בגנים, וללא שום קשר אנו עדיין מטפלים בנושא המאבטח.

שלמה שבתאי: לחצן מצוקה בכל מצב - זה לא מזיק.

דוד אזולאי: אני, בהחלט, מסכים.

דוד אזולאי: אבל, חששי הגדול הוא, שבסופו של דבר, יסתפקו בלחצן מצוקה ובזה יסמנו "וי" שביצעו את העבודה.

דוד אזולאי: לכן, אני מבקש מענה.

דוד אזולאי: שוש, אני מבקש לעקוב אחרי העניין הזה שבתוך שבוע ימים אנו נקבל מענה או לא.

דוד אזולאי: תגידי לי, ואעלה זאת כנושא לשר לביטחון פנים.

דוד אזולאי: זה לא יכול להיות.

דוד אזולאי: סיכום הדיון - אמרנו את הסיכום.

דוד אזולאי: אני מקווה מאד שאנו נשמע מכם.

דוד אזולאי: אני נועל את הישיבה.

דוד אזולאי: אני מודה לכם.